b'\n_START_ARTICLE_\nJanez Globo\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Primo\xc5\xbea in gospodinje Mine Globo\xc4\x8dnik rojene Lon\xc4\x8dar. \xc5\xa0tudiral je bogoslovje, sveto ma\xc5\xa1ni\xc5\xa1ko posve\xc4\x8denje pa je prejel 1847. Najprej je slu\xc5\xbeboval v Hrenovicah. Sredi leta 1848 je pri\xc5\xa1el v Kranj, kjer je dobil slu\xc5\xbebo ravnatelja glavne \xc5\xa1ole in kateheta, ki jo je opravljal do 1861. Globo\xc4\x8dnik je tudi med najzaslu\xc5\xbenej\xc5\xa1imi, da je Kranj 1861 dobil ni\xc5\xbejo gimnazijo. Za to zaslugo ga je mesto Kranj izvolilo za \xc4\x8dastnega me\xc5\xa1\xc4\x8dana. Na novoustanovljeni gimnaziji je pou\xc4\x8deval verouk in druge predmete. Eno leto je bil suplent, potem leto in pol gimnazijski profesor. Bil je tudi aktiven \xc4\x8dlan kranjske \xc4\x8ditalnice in njen odbornik. Februarja 1864 je za nekaj mesecev postal duhovnik na Brdu pri Kranju ter se poleti preselil v Gorico kjer je postal \xc5\xa1kofijski kaplan in tajnik pri krstnem botru nad\xc5\xa1kofu Andreju Gollmayrju. To slu\xc5\xbebo je opravljal do smrti. Leta 1870 ga je pape\xc5\xbe Pij IX. imenoval za tajnega komornika, 1875 pa je bil odlikovan s Franc Jo\xc5\xbeefovim redom._NEWLINE_Literarno se je udejstvoval pri Zgodnji Danici. Leta 1863 je za prvo publikacijo kranjske gimnazije napisal prispevek o nastanku in razvoju gimnazije. Napisal je tudi knjigi Nova cvetlica v duhovnem vrtu ali \xc5\xbeivljenje sv. mu\xc4\x8dencev oglejskih, Kocijana, Kancija, Kocijanile in Prota (Gorica, 1871), ki vsebuje razne molitve in jo posvetil nad\xc5\xa1kofu Gollmayrju, drugo Le sette basiliche di Roma (Benetke, 1877) pa je izdal v italijanskem jeziku. V Zgodnji Danici je 1869 in 1870 objavil Pisma s koncila, ki so opisujejo Ekumenski koncil. Prevedel je tudi dva dramska besedila, ki sta iz\xc5\xa1la pod naslovi Svojeglavne\xc5\xbe in Zakonske nadloge.'